  Туспуктэм: vk.com (УдмФИЦ УрО РАН) Майя Бывальцева Историяя, кылъя но литературая удмурт институтысь тодосчиос, Калык творчествоя элькун юртысь но Кузебай Герд нимо йӧскалык гимназиысь ӧнерчиос уйпал удмуртъёслэсь крезьгуро, шудон но эктон фольклорзэс, дӥськутсэс, корка котыр арбриоссэс но сиён-юонзэс эскеронъя экспедицие потазы. Соос Глазкарын, Глаз но Яр ёросъёсын ужазы. Со сярысь Россиысь тодосъя академилэн Урал ёзэтысьтыз Эскеронъёсъя удмурт федерал центрлэн пресс-службаез ивортӥз. Глазкарысь шаертодонъя музейын ужъюртлэн фондысьтыз материалъёсын тодматскизы но соос вылын уйпал удмуртъёслэсь сяме пырем дӥськутсэс гожъязы. Глаз ёросысь Печешур гуртын «Ву вылын сылон» йылолэз пусйизы. Солэн валтӥсь люкетъёсыз: пыласькон, басма юдэсъёсты, ӵушконъёсты, кышетъёсты ву кузя келян, кырӟанъёсты быдэстон, шудонъёс. Отогуртын саламат сиёнэз пӧранэз гожтӥзы. Яр ёросын аспӧртэм муресазьёсты, чильпам чильтэръёсты, нылкышно но пиосмурт дӥсез, воршуд кудыез но корка котырысь мукет арбериосты, кырӟанъёсты, шудонъёсты, эктонъёсты пусйизы. Озьы ик ёросъёсын пинал пыртон, вожодыр, вожо келян, кулэмъёсты ватон, армие келян, сюан йылолъёсты гожтӥзы. Уйпал удмуртъёслэсь сям-йылолъёссэс, эктон-кыранъёссэс Глаз но Яр ёросъёсысь фольклор коллективъёс возьматӥзы. Со сяна, экспедици улсын ёросъёсысь лыдӟиськонниосы но школаосы Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтысьтыз ӧнерчиосын берло аръёсы дасям тодосъя книгаосты сётӥзы, соос пӧлын удмурт калыклэн историезъя, этнографиезъя, фольклорезъя, удмурт кылъя но литературая изадниос. Тодэ вайытом, азьвылгес «Лудорвай» музей-заповедникын ужасьёс спектакльлы материал бичан понна Татарстанысь Агрыз ёросэ экспедицие потазы. Тегъёс: удмуртъёс Лулчеберет фольклор этнография Кез Яр Удмуртия  